CELEX: 32008R0399
Language: lt
Date: 2008-05-05 00:00:00
Title: 2008 m. gegužės 5 d. Komisijos reglamentas (EB) Nr. 399/2008, iš dalies keičiantis Europos Parlamento ir Tarybos reglamento (EB) Nr. 1774/2002 VIII priedo nuostatas dėl tam tikro perdirbto naminių gyvūnėlių ėdalo (Tekstas svarbus EEE)

6.5.2008   
            
            
               LT
            
            
               Europos Sąjungos oficialusis leidinys
            
            
               L 118/12
            
         
      KOMISIJOS REGLAMENTAS (EB) Nr. 399/2008
   2008 m. gegužės 5 d.
   iš dalies keičiantis Europos Parlamento ir Tarybos reglamento (EB) Nr. 1774/2002 VIII priedo nuostatas dėl tam tikro perdirbto naminių gyvūnėlių ėdalo
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 20 straipsnio 1 dalies a punktą ir 32 straipsnio 1 dalį,
   kadangi:
   
               (1)
            
            
               Reglamente (EB) Nr. 1774/2002 nustatyti gyvūnų ir visuomenės sveikatos reikalavimai, taikomi tam tikrų gyvūninės kilmės šalutinių produktų ir jų išvestinių produktų, neskirtų vartoti žmonėms, tiekimui rinkai.
            
         
               (2)
            
            
               Reglamento (EB) Nr. 1774/2002 VIII priede nustatyti reikalavimai, taikomi naminių gyvūnėlių ėdalo, šunų kramtalo ir techninių produktų tiekimui rinkai bei importui į Bendriją. To priedo II skyriaus B dalies 3 punkte nustatyta, kad perdirbtas naminių gyvūnėlių ėdalas (išskyrus konservuotą) perdirbimo metu turi būti termiškai apdorotas tam tikru būdu.
            
         
               (3)
            
            
               Komisijos reglamentu (EB) Nr. 829/2007 (2) buvo iš dalies pakeisti perdirbto naminių gyvūnėlių ėdalo (išskyrus konservuotą) importo į Bendriją reikalavimai. Buvo pakeistas perdirbto naminių gyvūnėlių ėdalo (išskyrus konservuotą) sveikatos sertifikato, kuris turi būti vežamas kartu su siunta, pavyzdys. Remiantis Reglamento (EB) Nr. 1774/2002 X priedo 3 skyriaus B dalyje nustatytu naujuoju sveikatos sertifikatu, perdirbtas naminių gyvūnėlių ėdalas neturi būti termiškai apdorotas, jeigu naudojamos gyvūninės kilmės sudėtinės dalys jau buvo apdorotos laikantis tiekimo Bendrijos rinkai perdirbimo standartų. Šiais standartais numatyta atitinkama apsauga nuo pavojų visuomenės ir gyvūnų sveikatai.
            
         
               (4)
            
            
               Reglamento (EB) Nr. 1774/2002 28 straipsnyje nustatyta, kad šio reglamento nuostatos, taikomos tam tikrų produktų importui, įskaitant perdirbtą naminių gyvūnėlių ėdalą, neturi būti palankesnės arba griežtesnės už taikomas tų produktų gamybai ir prekybai Bendrijoje. Todėl šios į Bendriją importuojamam perdirbtam gyvūnėlių ėdalui taikomos nuostatos taip pat turi būti taikomos to perdirbto naminių gyvūnėlių ėdalo gamybai Bendrijoje.
            
         
               (5)
            
            
               Todėl Reglamento (EB) Nr. 1774/2002 VIII priedas turėtų būti iš dalies pakeistas.
            
         
               (6)
            
            
               Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1774/2002 VIII priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Primta Briuselyje, 2008 m. gegužės 5 d.
      
         
            Komisijos vardu
         
         Androulla VASSILIOU
         
         
            Komisijos narė
         
      
   
   
      (1)  OL L 273, 2002 10 10, p. 1. Reglamentas su paskutiniais pakeitimais, padarytais Komisijos reglamentu (EB) Nr. 1432/2007 (OL L 320, 2007 12 6, p. 13).
   
      (2)  OL L 191, 2007 7 21, p. 1. Reglamentas su pakeitimais, padarytais Reglamentu (EB) Nr. 1256/2007 (OL L 282, 2007 10 26, p. 30).
   
      PRIEDAS
      Reglamento (EB) Nr. 1774/2002 VIII priedo II skyriaus B dalies 3 punktas pakeičiamas taip:
      
         
                     „3.
                  
                  
                     Perdirbtas naminių gyvūnėlių ėdalas (išskyrus konservuotą) turi būti:
                     
                                 a)
                              
                              
                                 termiškai apdorotas ne žemesnėje kaip 90 °C temperatūroje kaip visas galutinis produktas,
                              
                           
                                 b)
                              
                              
                                 termiškai apdorotas taip, kad ne žemesnėje kaip 90 °C temperatūroje būtų apdorotos visos gyvūninės kilmės sudėtinės dalys, arba
                              
                           
                                 c)
                              
                              
                                 pagamintas naudojant tik gyvūninės kilmės sudėtines dalis:
                                 
                                             i)
                                          
                                          
                                             mėsą arba mėsos produktus, kurie buvo termiškai apdoroti ne žemesnėje kaip 90 °C temperatūroje;
                                          
                                       
                                             ii)
                                          
                                          
                                             gyvūninės kilmės šalutinius produktus arba perdirbtus produktus, kurie buvo perdirbti laikantis šio reglamento reikalavimų: pieną ir produktus pieno pagrindu, želatiną, hidrolizuotus baltymus, kiaušinių produktus, kolageną, kraujo produktus, perdirbtus gyvūninės kilmės baltymus, įskaitant žuvų miltus, lydytus taukus, žuvų taukus, kalcio fosfatą, trikalcio fosfatą arba kvapiuosius priedus.
                                          
                                       
                           Po terminio apdorojimo turi būti imamasi visų priemonių užtikrinti, kad toks perdirbtas produktas nebūtų užterštas.
                     Perdirbtas naminių gyvūnėlių ėdalas turi būti supakuotas į naują pakuotę.“